Kohtuasi C-180/15

Borealis AB jt

versus

Naturvårdsverket

(eelotsusetaotlus, mille esitas Nacka Tingsrätt –Mark- och miljödomstolen)

„Eelotsusetaotlus — Kasvuhoonegaaside saastekvootidega kauplemise süsteem Euroopa Liidus — Direktiiv 2003/87/EÜ — Artikkel 10a — Saastekvootide tasuta eraldamine — Ühtse sektoriülese paranduskoefitsiendi arvutamise meetod — Otsus 2013/448/EL — Artikkel 4 — II lisa — Kehtivus — Kuummetalli tootepõhise võrdlusaluse kindlaksmääramine — Otsus 2011/278/EL — I lisa — Kehtivus — Artikli 3 punkt c — Artikkel 7 — Artikli 10 lõiked 1 3 ja 8 — IV lisa — Kvootide tasuta eraldamine soojuse tarbimiseks ja ekspordiks — Mõõdetav soojus, mida eksporditakse kodumajapidamistele — Heitkoguste topeltarvestamise ja kvootide topelteraldamise keeld”

Kokkuvõte – Euroopa Kohtu otsus (kuues koda), 8. september 2016

Vt otsuse tekst. (vt punktid 32, 56)

Vt otsuse tekst. (vt punktid 33–41 ja resolutsiooni punkt 1)

Vt otsuse tekst. (vt punktid 45–50 ja resolutsiooni punkt 2)

Vt otsuse tekst. (vt punktid 51–53, resolutsioon 3)

Vt otsuse tekst. (vt punkt 54 ja resolutsiooni punkt 4)

Direktiivi 2003/87, millega luuakse ühenduses kasvuhoonegaaside saastekvootidega kauplemise süsteem, muudetud direktiiviga 2009/29, artiklit 10a ja otsuse 2011/278 artikli 10 lõikeid 1–3 ja 8 tuleb tõlgendada nii, et topelteraldamise vältimiseks võimaldavad need soojuspõhise võrdlusaluse käitiseosale saastekvoote mitte eraldada, kui viimane ekspordib kodumajapidamistele kütusepõhise võrdlusaluse käitiseosast taaskasutatud soojust. Selline tõlgendus tuleneb heitkoguste topeltarvestamise ja saastekvootide topelteraldamise keelust, millega on vastuolus see, kui soojuse tootmisega seotud heitkogused võetakse arvesse kahel korral, st tasuta saastekvootide eraldamisel ühelt poolt neid tootvale käitisele ja teiselt poolt neid tarbivale või eksportivale käitisele. Seega, kuivõrd kütusepõhise võrdlusaluse käitiseosast eksporditud soojus ei kuulu soojuspõhise võrdlusaluse käitisosa varasema tegevuse hulka, ei saa selle viimase käitiseosa varasemate heitkoguste keskmist väärtust määrata kindlaks selle soojuse tootmisega seotud heitkogustest lähtudes. Järelikult ei ole välistatud, et heitkoguste topeltarvestamise keelu rakendamine võib tuua kaasa selle, et saastekvootide eraldamiseks pädev liikmesriigi ametiasutus ei eralda saastekvoote kodumajapidamistele eksporditud soojuse eest. (vt punktid 78–80 ja resolutsiooni punkt 5)

Otsuse 2011/278, millega määratakse kindlaks kogu liitu hõlmavad üleminekueeskirjad Euroopa Parlamendi ja nõukogu direktiivi 2003/87/EÜ artikli 10a kohaste tasuta saastekvootide ühtlustatud eraldamiseks, artikli 10 lõiget 8 tuleb tõlgendada nii, et sellega on vastuolus see, kui tasuta kasvuhoonegaaside saastekvoodid eraldatakse käitajale kütusepõhise võrdlusaluse käitiseosas arvesse võetud soojuse tarbimiseks soojuspõhise võrdlusaluse käitiseosas. (vt punkt 84 ja resolutsiooni punkt 6)

Otsuse 2011/278, millega määratakse kindlaks kogu liitu hõlmavad üleminekueeskirjad Euroopa Parlamendi ja nõukogu direktiivi 2003/87/EÜ artikli 10a kohaste tasuta saastekvootide ühtlustatud eraldamiseks, artiklit 7 ja IV lisa tuleb tõlgendada nii, et need võimaldavad liikmesriigil topeltarvestamise vältimiseks jätta nendes sätetes viidatud andmete kogumisel arvesse võtmata soojuspõhise võrdlusaluse käitiseosast kodumajapidamistele eksporditud soojuse tootmisega seotud koguheidet. Lisaks tuleb seda artiklit ja nimetatud lisa tõlgendada nii, et nendega ei ole vastuolus see, kui liikmesriik nendes sätetes viidatud andmete kogumisel kohandab sellele riigile edastatud arve selliselt, et soojuspõhise võrdlusaluse käitiseosas jääkgaaside põletamisest pärineva kasvuhoonegaasi heitkogused on samaväärsed maagaasi põletamisel vabanevate heitkogustega niivõrd, kuivõrd tootepõhine võrdlusalus võtab arvesse jääkgaaside tootmisega seotud heitkoguseid. (vt punktid 92, 113 ja resolutsiooni punktid 7 ja 9)

Direktiivi 2003/87, millega luuakse ühenduses kasvuhoonegaaside saastekvootidega kauplemise süsteem, muudetud direktiiviga 2009/29, artikli 10a lõikeid 1 ja 4 ning otsuse 2011/278, millega määratakse kindlaks kogu liitu hõlmavad üleminekueeskirjad direktiivi 2003/87/EÜ artikli 10a kohaste tasuta saastekvootide ühtlustatud eraldamiseks, artikli 10 lõiget 3 tuleb tõlgendada nii, et need võimaldavad mitte eraldada täiendavaid kasvuhoonegaaside saastekvoote heitkoguste eest, mis on seotud mõõdetava soojuse tootmisega jääkgaaside põletamise teel, mis vabanevad kuummetalli võrdlusaluse käitisest, kui soojuspõhise võrdlusaluse põhjal kindlaks määratud kasvuhoonegaaside saastekvootide kogus on väiksem kui selle soojuse tootmisega seotud varasemate heitkoguste keskmine väärtus. Isegi kui soojuspõhise võrdlusaluse käitiseosas kuummetalli tootmisel vabanenud jääkgaaside põletamine kaugküttevõrgu toiteks võimaldab eraldada tasuta saastekvoote soojuspõhise võrdlusaluse põhjal, vastavalt otsuse 2011/278 artikli 3 punkti c teisele taandele ja artikli 10 lõike 2 punktile b, on nimetatud otsuse artikli 10 lõike 3 alusel heitkoguste topeltarvestamise ja saastekvootide topelteraldamise keeluga vastuolus täiendavad saastekvoodid kodumajapidamistele eksporditava mõõdetava soojuse eest, kuna soojuspõhise võrdlusaluse põhjal kindlaks määratud saastekvootide kogus on väiksem kui selle soojuse tootmisega seotud varasemate heitkoguste keskmine väärtus, kuivõrd kuummetalli võrdlusaluse puhul võetakse tegelikult arvesse jääkgaaside tootmisega seotud heitkoguseid. (vt punktid 98, 106, 107 ja resolutsiooni punkt 8)